A TANÁCS HATÁROZATA
(2007. október 9.)
az Egyesült Királyságban túlzott hiány fennállásáról szóló 2006/125/EK határozat hatályon kívül helyezéséről
(2007/738/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 104. cikke (12) bekezdésére,
tekintettel a Bizottság ajánlására,
mivel:
(1)
A Szerződés 104. cikkének (6) bekezdésével összhangban, a Bizottság ajánlását követően 2006/125/EK határozatában (1) a Tanács megállapította, hogy az Egyesült Királyság túlzott hiánnyal rendelkezik. A Tanács megjegyezte, hogy az államháztartás hiánya a 2004/2005-ös költségvetési évben (2) a GDP 3,2 %-a volt, ami meghaladta a Szerződésben előirányzott, a GDP 3 %-ának megfelelő referenciaértéket, miközben a bruttó államadósság szintje a GDP 40,8 %-ának felelt meg, ami jóval a Szerződésben előirányzott 60 %-os referenciaérték alatt van.
(2)
2006. január 24-én a Szerződés 104. cikkének (7) bekezdésével és a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (3) 3. cikkének (4) bekezdésével összhangban a Tanács, a Bizottság javaslata alapján ajánlást intézett az Egyesült Királysághoz, miszerint legkésőbb 2006/2007-ig meg kell szüntetni a túlzott hiányt. Az ajánlást nyilvánosságra hozták.
(3)
A Szerződés 104. cikke (12) bekezdésével összhangban a túlzott hiányról szóló tanácsi határozatot a Bizottság ajánlása alapján hatályon kívül kell helyezni, ha a Tanács úgy ítéli meg, hogy az érintett tagállamban korrigálták a túlzott hiányt.
(4)
A Szerződéshez csatolt, a túlzott hiány esetén követendő eljárásról szóló jegyzőkönyvvel összhangban a Bizottság nyújtja a túlzott hiány esetén követendő eljárás végrehajtására vonatkozó adatokat. E jegyzőkönyv alkalmazásának részeként az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról szóló, 1993. november 22-i 3605/93/EK tanácsi rendelet (4) 4. cikkével összhangban a tagállamok évente kétszer, konkrétan április 1-jéig és október 1-jéig kötelesek közölni a költségvetési hiányra, az államadósságra és más kapcsolódó változókra vonatkozó adatokat. Mivel a 2006/2007-es költségvetési évre vonatkozóan 2007 márciusában közölt adatok kormányzati előrejelzések voltak, az Egyesült Királyság a túlzott hiány esetén követendő eljárás keretében kiegészítő értesítést nyújtott be. Ebben a 2007. július 16-án beérkezett értesítésben bejelentették a 2006/2007-re vonatkozó tényleges adatokat, amelyek alapján a Bizottság értékelni tudta az Egyesült Királyság költségvetésének alakulását a túlzott hiány legkésőbb 2006/2007 végéig való megszüntetéséről szóló tanácsi ajánláshoz képest.
(5)
Az Egyesült Királyság 2007. július 16-i jelentését és a Bizottság szolgálatainak 2007. tavaszi előrejelzését követően a 3605/93/EK rendelet 8g. cikkének (1) bekezdésével összhangban a Bizottság (Eurostat) által közölt adatok alapján a következő következtetések vonhatók le:
-
az államháztartási hiány a 2005/2006-os GDP 3,2 %-áról 2006/2007-ben a GDP 2,7 %-ára, a 3 %-os GDP-referenciaérték alá csökkent. Ez valamivel az Egyesült Királyság konvergenciaprogramjának 2005. decemberi aktualizált változatában meghatározott, a GDP 2,8 %-át kitevő előrejelzés alatt van,
-
a 2006/2007-es költségvetési konszolidáció a bevételek arányának a GDP-hez viszonyított 0,4 százalékpontos növekedéséből ered, főként a magasabb társaságiadó-bevételek révén. Az összes kormányzati kiadás 2005/2006 és 2006/2007 között a nominális GDP-vel összhangban emelkedett, bár a tőkekiadások alacsonyabbak voltak a 2006. decemberi konvergenciaprogramban tervezettnél, a folyó kiadások pedig magasabbak. 2005/2006-hoz képest, mely évben egy egyszeri ügylet a hiányt a GDP 0,3 %-ával csökkentette, 2006/2007-ben a strukturális egyenleg (azaz a ciklikusan kiigazított, egyszeri és egyéb átmeneti intézkedések nélkül számított egyenleg) javulása a becslések szerint a GDP 0,7 %-a lesz,
-
a 2007. márciusi költségvetésben a hiányra vonatkozóan közzétett előrejelzéssel összhangban 2007/2008-ra a Bizottság szolgálatainak 2007. tavaszi előrejelzése szerint a hiány tovább csökken, a GDP 2,6 %-ára, amit a bevételi arány, főként az adóterhek növekedése idéz elő, ezt viszont majdnem teljesen ellensúlyozza a kiadási arány emelkedése. Ez a hiányráta magasabb a 2006. decemberi aktualizált konvergenciaprogramban a GDP 2,3 %-ában meghatározott hivatalosan tervezett hiánynál, a társasági adóbevételek lefelé irányuló korrekciójának köszönhetően. 2008/2009-re a tavaszi előrejelzés szerint, változatlan gazdaságpolitika mellett a hiány a GDP 2,4 %-ára csökken. Ez a profil azt mutatja, hogy a hiánynak a GDP 3 %-a alá való csökkentése hitelt érdemlő és fenntartható módon történt. Strukturális szempontból az államháztartási hiány az előrejelzések szerint GDP-arányosan 0,2 százalékponttal esik 2007/2008-ban, és változatlan politika mellett 0,3 százalékponttal 2008/2009-ben. Ez visszafogottabb jövőbeli konszolidációs pályát jelez az előre jelzett kedvező gazdasági környezethez képest,
-
az államadósság a 2004/2005-ös GDP 39,6 %-áról 2006/2007-ben 42,5 %-ra nőtt. A Bizottság szolgálatainak 2007. tavaszi előrejelzése szerint az adósságráta 2009. március végére körülbelül 43,9 %-ra emelkedik, de továbbra is jóval a GDP 60 %-ának megfelelő referenciaérték alatt marad. Az adósságarány növekedésének megállításához szükség lesz a költségvetési helyzet további javítására, a 2008/2009-re tervezetten túlmenően.
(6)
A Tanács véleménye szerint az Egyesült Királyságban fennálló túlzott hiány korrekciója megtörtént, ezért a 2006/125/EK határozatot hatályon kívül kell helyezni,
ELFOGADTA EZT A HATÁROZATOT:
1. cikk
Az átfogó értékelésből az következik, hogy az Egyesült Királyságban a túlzott hiány kiigazítása megtörtént.
2. cikk
A 2006/125/EK határozat hatályát veszti.
3. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Luxembourgban, 2007. október 9-én.